KIRJALLINEN KYSYMYS E-0312/00

esittäjä(t): Marietta Giannakou-Koutsikou (PPE-DE) komissiolle

(11. helmikuuta 2000)

Aihe: Uusiin televiestintämuotoihin liittyvien kansalaisten oikeuksien turvaaminen

Digitaaliteknologian ja siihen liittyvien nykyaikaisten viestintämuotojen sovellusten kehittymisen myötä on syntynyt uusi tilanne kaikilla audiovisuaalisten tietojen siirtoon liittyvillä aloilla. Samanaikainen Internetin kehitys viestintävälineenä, joka luo myös tavallisille kuluttajille suotuisat olosuhteet, eli yksinkertaistetun käytön ja helpon sekä edullisen pääsyn, mahdollistavat Internetin käytön myös puhelinliikennejärjestelmänä. Tällä hetkellä tarjolla on jo erityyppisiä full duplex -puhelinpalveluja Internetin kautta, kuten VDO Phone (näköpuhelin). Tällä kehityksellä on kahdenlaisia seurauksia: perinteisten lainsäädäntäpuitteiden ulkopuolelle jäävän Internet-puhelinliikenteen kehittyminen ja viestinnän luottamuksellisuutta sekä henkilötietojen suojaamista koskevan kansalaisten käytännön oikeussuojan puuttuminen. Näin ollen asiaa koskevassa lainsäädännössä on menettelytapoihin liittyviä ja toiminnallisia puutteita, jotka tulee korjata ripeästi ja järjestelmällisesti kansalaisia hyödyttävällä tavalla.

Voiko komissio tutkia tämänhetkistä tilannetta ja ehdottaa toimia, joilla säilytetään kansalaisten oikeudet takaavat voimassa olevat säädökset niin uusien kuin digitaalistandardien mukaisiksi uudistuvien tavanomaisten televiestintämuotojen osalta?

Erkki Liikasen komission puolesta antama vastaus

(30. maaliskuuta 2000)

Henkilötietojen käsittelystä ja yksityisyyden suojasta televiestinnän alalla 15. joulukuuta 1997 annettua Euroopan parlamentin ja neuvoston direktiiviä 97/66/EY(1) sovelletaan kaikkiin julkisiin televiestintäpalveluihin käytetystä teknologiasta riippumatta. Jos edellä mainittuun direktiiviin ei sisälly asiaa koskevia erityissäännöksiä, sovelletaan yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24. lokakuuta 1995 annetussa Euroopan parlamentin ja neuvoston yleisessä tietosuojadirektiivin 95/46/EY(2) säännöksiä.

Olemassa olevat tietosuojaperiaatteet kattavat täysin parlamentin jäsenen mainitseman esimerkin mukaisen Internetin kautta välitetyn puhelintoiminnan. Tästä seuraa, että jäsenvaltioiden on taattava Internetin kautta välitetyn puhelintoiminnan luottamuksellisuus ja että palvelun tarjoajien on varmistettava palvelujensa turvallisuus. Palveluntarjoajien on lisäksi tiedotettava asiakkailleen riskeistä ja neuvottava heitä paremman turvallisuustason saavuttamisessa (esimerkiksi koodaus), sillä Internetin kaltaisessa avoimessa verkossa monenlaiset turvallisuuteen liittyvät lisäriskit ovat todennäköisiä.

Käytännössä monet palveluntarjoajat eivät ole täysin tietoisia tietosuojaa ja yksityisyyden suojaa koskevassa yhteisön lainsäädännössä säädetyistä velvollisuuksistaan, mikä todennäköisesti johtuu siitä, että useimmat jäsenvaltiot ovat vasta hiljattain saattaneet direktiivin 97/66/EY osaksi kansallista lainsäädäntöään. Kansallisilla tietosuojavaltuutetuilla on tärkeä tehtävä tietosuojaperiaatteita koskevan tietoisuuden parantamisessa sekä palveluntarjoajien että asiakkaiden keskuudessa. Direktiivin 95/46/EY 29 artiklassa perustettu tietosuojatyöryhmä, joka toimii yhteisössä riippumattomana neuvonantajana tietosuojaan ja yksityisyyden suojaan liittyvissä asioissa, on jo antanut useita lausuntoja ja suosituksia sekä julkaissut esimerkiksi asiakirjan, jossa vahvistetaan direktiivien 95/46/EY ja 97/66/EY soveltaminen henkilökohtaisten tietojen käsittelyyn ja välittämiseen Internetissä (saatavana Internet-osoitteesta: http://europa.eu.int/comm/dg15/en/media/dataprot/wpdocs/index.htm).

Lakisääteisen turvan lisäksi yksityishenkilöiden henkilökohtaisia tietoja koskevaa valvontaa voidaan vahvistaa ja sellaisten tietojen luottamuksellisuuden loukkaamista verkossa voidaan ehkäistä yksityisyyttä suojaavien tekniikoiden avulla. Komissio on käynnistänyt joitakin toimia, jotka pyrkivät yleisen tietoisuuden lisäämiseen teknologian kehityksestä. Se on esimerkiksi järjestänyt yksityisyyttä suojaavia tekniikoita käsittelevän seminaarin. Lisäksi tietoyhteiskunnan tekniikkaohjelma, joka on osa tutkimuksen ja kehittämisen viidettä puiteohjelmaa, sisältää luottamusta ja turvallisuutta lisäävän tekniikan rakenneosia koskevan toimintalinjan, jossa käsitellään turvallisuustekniikoita, joilla käyttäjille annetaan paremmat valmiudet hallita asiantuntevasti ja tehokkaasti henkilökohtaisia oikeuksiaan sekä neuvotella niistä (IST 2000 II.4.1.).

Yhteenvetona voidaan todeta, että olemassa oleva lainsäädäntö takaa henkilökohtaisten tietojen ja yksityisyyden suojan uutta teknologiaa käyttävissä televiestintäpalveluissa. Tarkastellessaan uudelleen televiestintää koskevaa yhteisön lainsäädäntöä vuonna 1999 komissio ehdotti kuitenkin direktiivin 97/66/EY teknologiaan ja terminologiaan keskittyvää ajantasaistamista, jotta varmistettaisiin, että viestintäpalvelujen tietosuojasäännöksiä sovelletaan johdonmukaisella tavalla ja että eri tekniikoita käsitellään tasaveroisesti. Komissio antaa virallisen ehdotuksensa Euroopan parlamentille ja neuvostolle vuonna 2000 ennen kesää.

(1) EYVL L 24, 30.1.1998.

(2) EYVL L 281, 23.11.1995.